**Privesc trecuta vreme...**

*Danab*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privesc trecuta vreme şi-mi amintesc cu drag,

De-o zi frumoasă-n care,mă aşteptai în prag…

Să mă cuprinzi în braţe, la piept ca să mă strângi…

Nu-nţelegeam atunci de ce mereu tu plângi!

Mi-aduc aminte azi, când eram doar noi două,

Tu mă rugai să-ţi cânt o melodie nouă,

Când lacrima-ţi curgea şi-ţi cuprindea privirea…

Eu nu te-nţelegeam! Dar îţi ştiai menirea!

Tu m-ai luat din casa cu umbre negre, reci,

Erau orfani acolo! Dar mi-ai promis că-n veci

N-ai să mă laşi uitată, cu drag ai să mă creşti,

Iubirea ta curata, ai să mi-o dăruieşti!

Şi m-ai luat de mână, mi-ai spus că Dumnezeu,

Se ingrijeşte-n taină de-orice orfan al Său!

Tu paşii mi-ai vegheat, mi-ai îndrumat viaţa…

Azi, cum să-ţi mulţumesc? Ce dor mi-e să-ţi văd faţa!

Să-ţi văd zâmbetul dulce ce-n minte mi-a rămas,

Să-ţi simt iubirea caldă din unduitul glas,

Şi să primesc mustrarea când tu mă dojeneai…

Să-ţi văd înlăcrimarea că-n taină sufereai!

Mi-e dor ca să mă chemi, cum numai tu ştiai…

Mi-e dor să-mi dai iertare cum numai tu-mi dădeai…

Mi-e dor de tine, mamă… şi dorul meu nespus,

Îmi clocoteşte-n suflet! Şi strig iar la Isus…

Căci singura fiinţă ce-n lume m-a iubit

A fost măicuţa-mi sfântă..cea care s-a jertfit…

Că nu cea care naşte e-adevărata mamă...

Doar cea care te creste,de tine,ţinănd seamă...

Doar Tu,Isuse Doamne,alinul îl poţi da,

Acelui care-n lume,rămas-a fără ea!

Doar Tu îi umpli golul,din sufletu-i,adânc…

O,Doamne! Numai una e mamă pe pământ!

Tu m-ai chemat la cruce, la Dragostea curată

Şi pentru toţi orfanii, cu drag, Tu le eşti Tată!

Nu-i voi uita iubirea, nici faţa-nlăcrimată…

Şi-a împlinit menirea! A fost adevărată!

E ziua ta măicuţă! Şi nu te mai găsesc…

Doar crucea la mormântu-ţi, în lacrimi o privesc!

Şi astăzi ţi-aş aduce buchete de flori, mii…

Dar a rămas o cruce! Şi amintiri, tot vii!